
PËR DHËNIEN E LICENCËS PËR NDËRTIM, INSTALIM DHE SHFRYTËZIM TË CENTRALIT ELEKTRIK, SI DHE PRODHIMIN E ENERGJISË ELEKTRIKE NGA KY CENTRAL SHOQËRISË “REMI” SHPK

Në zbatim të ligjit nr.9072, datë 22.5.2003 “Për sektorin e energjisë elektrike”, me ndryshimet përkatëse, neni 13, pika 1, germa “a”, neni 15, pika 3, si dhe “Rregullores për procedurat e licencimit për ndërtimin dhe shfrytëzimin e centraleve elektrike me kapacitet të përgjithshëm jo më të madh se 5 MW dhe prodhimin e energjisë elektrike nga këto centrale”, me ndryshimet përkatëse, neni 4, pika 1, neni 13, pika 3, Bordi i Komisionerëve të ERE-s në mbledhjen e tij të datës 11.10.2007, pasi shqyrtoi kërkesën e paraqitur nga shoqëria “Remi” sh.p.k. për marrje licence për aktivitetin e ndërtimit, instalimit dhe shfrytëzimit të centralit elektrik, si dhe prodhimin e energjisë elektrike nga ky central, 

VENDOSI:   

1. Dhënien e licencës për ndërtimin, instalimin e HEC Egnatia dhe prodhimin e energjisë elektrike nga ky HEC, shoqërisë “Remi” sh.p.k., me kusht që:
a) Shoqëria “Remi” sh.p.k. të plotësojë dokumentacionin ligjor në zbatim të nenit 5 të kontratës së koncesionit. 
b) Afati kohor për realizimin e këtij kushti të jetë 90 (nëntëdhjetë) ditë nga data e miratimit të licencës  së kësaj shoqërie nga Bordi i Komisionerëve të ERE-s.
c) Mosplotësimi i kushtit të përcaktuar në pikën 1, germat “a” dhe “b” të këtij vendimi sjell pavlefshmërinë e licencës.  
2. Kohëzgjatja e vlefshmërisë së licencës të jetë 30 vjet.   
Ky vendim hyn në fuqi menjëherë dhe botohet në Fletoren Zyrtare.

KRYETARI I ERE-S

